  Анжелика Тихонова корреспондент Удмуртиын 25-тӥ оштолэзе «Георгиевская ленточка» огъяросси акция ужзэ мытоз. Со 9-тӥ куартолэзёзь кыстӥськоз, ивортэ Удмуртиысь физкультурая, спортъя но егитъёсын ужан политикая министерстволэн пресс-службаез. 25-тӥ оштолэзьысен 9-тӥ куартолэзёзь волонтёръёс георгиевской лентаос кузьмалозы. Соосты элькунысьтымы вань муниципал кылдытэтъёсын люкылозы. Акцие 250 волонтёръёс пыриськозы. Георгиевской лента – со фашизмез быдтон понна улонзэс сётэм адямиосты буре ваемез возьматӥсь пус; со фронтэ ваньзэ сётэм муртъёслы тау карон; со ожысь ветеранъёсты гажемез но Быдӟым Вормонэн данъяськемез возьматон. Ижкарын Вормон пусэз 25-тӥ но 26-тӥ оштолэзе люкылозы. 25-тӥ оштолэзе: 11 час 30 минутэ – Удмурт кун университетысь кыкетӥ но куатетӥ корпусъёсын; 13 час 40 минутэ – Ижкарысь кун эм академиысь куинетӥ корпусын; 16 час 30 минутэ – Вормон Скверын, Ижсталь заводлэн но Механической заводлэн шор пыроназы; 17 часын – «Петровский», «Талисман», «Аврора парк» вузкарон центръёсын но чугун сюрес вокзалын; 17 час 30 минутэ – Удмуртиысь драмая ӟуч кун театрын, «Ленин ёрослэн администрациез» дугдылонниын, «Радиотехника», «Дом одежды», «Медведь» вузкарон центръёсын. 26-тӥ оштолэзе: 11 час 40 минутэ – Ижкарысь техникая кун университетын; 16 часын – «Ашан» гипермаркетын; 16 час 30 минутэ – «Купол» заводын; 17 часын – «Родина» магазинын, «Столица» вузкарон центрын, Молодёжной урамысь «Магнит» магазинын но Шор площадьын. «Георгиевская лента» акция Удмуртиын витетӥзэ ортче ини. Кылем арын элькунын 25 сюрс пала лентаос люкылӥзы. Туэ 30 сюрс дасязы. Тодэ вайытом, туэ Ижкарын нырысьсэ «Вормон диктант» ортчоз. Тегъёс: Ижкар Удмуртия Мерлык ВормонНунал волонтёръёс  